CELEX: C2006/310/68
Language: sk
Date: 2006-12-16 00:00:00
Title: Vec F-125/06: Žaloba podaná 30. októbra 2006 – Deffaa/Komisia

16.12.2006   
            
            
               SK
            
            
               Úradný vestník Európskej únie
            
            
               C 310/32
            
         Žaloba podaná 30. októbra 2006 – Deffaa/Komisia
   (Vec F-125/06)
   (2006/C 310/68)
   Jazyk konania: francúzština
   Účastníci konania
   
      Žalobca: Walter Deffaa (Brusel, Belgicko) (v zastúpení: S. Orlandi, A. Coolen, J.-N. Louis a E. Marchal, advokáti)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť rozhodnutie predsedu Komisie z 12. januára 2006 v časti, v ktorej sa stanovuje zaradenie žalobcu, vymenovaného do funkcie generálneho riaditeľa GR IAS, do platovej triedy A*15 platového stupňa 4, s účinnosťou od 1. augusta 2004,
            
         
               —
            
            
               subsidiárne, zrušiť uvedené rozhodnutie v časti, v ktorej sa zamieta povýšenie žalobcu do platového stupňa stanoveného v článku 44 ods. 2 služobného poriadku,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   V čase, keď bol žalobca riaditeľom na GR BUDGET zaradený do platovej triedy A2 (teraz A*15), podal žiadosť o miesto generálneho riaditeľa (platová trieda A1) GR IAS, uvedené v oznámení o voľnom pracovnom mieste COM/228/03. Jeho žiadosti bolo vyhovené a žalobca bol vymenovaný do uvedenej funkcie a zaradený do platovej triedy A*15 platového stupňa 4 (1).
   Na podporu svojej žaloby žalobca najprv uvádza, že napadnuté rozhodnutie porušuje tak článok 45 služobného poriadku, podľa ktorého sa povýšenie vykoná prostredníctvom vymenovania úradníka do nasledujúcej vyššej triedy v kategórii alebo službe, do ktorej patrí, ako aj oznámenie o voľno pracovnom mieste, ktoré podľa judikatúry tvorí právny rámec, v ktorom sa konanie musí uskutočniť.
   Žalobca sa navyše odvoláva jednak na porušenie judikatúry, podľa ktorej oznámenie o voľnom pracovnom mieste stanovuje konkrétnu úroveň, na ktorej sa pracovné miesto obsadí, a jednak na porušenie článku 31 služobného poriadku.
   Napokon, žalobca subsidiárne uvádza, že Komisia tým, že žalobcovi odoprela zaradenie na vyšší stupeň stanovený v článku 44 ods. 2 služobného poriadku, nesprávne obmedzila pôsobnosť tohto ustanovenia, a to najmä na základe nesprávneho výkladu článku 7 ods. 4 prílohy XIII služobného poriadku, ktorý podľa žalobcu stanovuje, že zvýšenie mesačného platu nijako nesúvisí so služobným postupom na vyšší stupeň.
   
      (1)  Ú. v. EÚ C 301 A, 12.12.2003, s. 1.